**cea mai frumoasă dintre muritoare**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

pierdut câteodată în pletele medusei

las pașii să-ți măsoare timpul pe roza vânturilor din inima mea

împărțită în patru

în opt

felii de portocală

din care-ți prepari elixirul în zilele pare și impare

să-l sorbim amândoi prin același pai

cu fața pictată-n curcubeu

am lăsat în urmă războaie

zidurile troiei stropite cu sânge se dărâmă vag în memoria vremii

creta e doar a noastră

și pulsează ca o inimă în mijlocul apelor

zeus ne vizitează la zile aniversare

atunci trecem la braț prin agora

umbriți de filozofia lui platon

valurile-și despletesc turcoazul

și-mi alintă auzul

eleni

eleni

acum știu de ce afrodita mi-a spus cândva

“ai să-ntânlești cea mai frumoasă dintre muritoare

și va fi a ta”

\*

egeea spune povestea mileniilor

a scufundat corăbii

a mângâiat istoria cu palmele însângerate

a ridicat și a prăbușit imperii

acum toarce firul unui alt început

kalimera eleni

îmi spune soarele zâmbind

ies în larg să-mi întind plasele

în care la asfințit

voi fi prins atâta veșnicie cât să ne-ajungă pentru o viață

în agora domnește liniștea începutului de lume

atlanții au căzut în dizgrație

iar pământul își culcă întunericul în palmele selenei

puțin a mea

definitiv a ta

a plajelor albe pe care nimeni nu-ndrăznește să calce

doar eu

și clipa aceasta te așteptăm sub leandrii înfloriți

la tavernă parios cântă

“nihta mesa sta matia sou”

\* nihta mesa sta matia sou – noapte în ochii tăi

ioan grigoraș liliana trif